સંસદનું સત્ર ચાલુ છે અને મોટા ભાગનો સમય વેડફાઈ ગયો છે, એ વાતનું આશ્ચર્ય કે આઘાત ભાગ્યે જ કોઈને હશે, કારણ કે દેશની જનતા સંસદને આ રીતે જોવા ટેવાતી જાય છે. ગયા સત્રમાં કેન્દ્ર સરકારનાં વરિષ્ઠ મંત્રી સુષ્મા સ્વરાજને લલિત મોદીના ક્રિકેટના રાજકારણના સંદર્ભમાં ભ્ર્રષ્ટાચારના મુદ્દે ઘેરવામાં આવ્યા હતા. આ વખતે પણ ક્રિકેટના જ રાજકારણમાં હવે ભ્રષ્ટાચારના મુદ્દે આવા જ એક વરિષ્ઠ કેન્દ્રીય મંત્રી અરુણ જેટલીને ઘેરવામાં આવ્યા છે.